ZRUŠENÉ všeobecne záväzným nariadením č. 14/2004.

Všeobecne záväzné nariadenie
hlavného mesta Slovenskej republiky Bratislavy
č. 5/1999
z 2. decembra 1999
o zriaďovaní a užívaní stanovíšť taxislužby na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 4 ods. 3 písm. a), d), e) a m) zákona Slovenskej národnej rady č. 369/1990 Zb. o obecnom zriadení v znení neskorších predpisov a § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov ustanovuje:

§ 1
Úvodné ustanovenia
(1) Toto všeobecne záväzné nariadenie hlavného mesta Slovenskej republiky Bratislavy (ďalej len “nariadenie”) upravuje podmienky zriaďovania a užívania stanovíšť taxislužby1) na území hlavného mesta Slovenskej republiky Bratislavy (ďalej len “hlavné mesto”) na cestách,2) miestnych komunikáciách,3) prípadne iných verejných priestranstvách vo vlastníctve alebo v držbe hlavného mesta.
(2) Stanovište vozidiel taxislužby (ďalej len “stanovište TAXI”) je jedno alebo viac vyhradených parkovacích miest,4) ktoré sa zriaďujú pre ponúkanie prepravy cestujúcich osobným autom taxislužby.

§ 2
Zriaďovanie stanovíšť TAXI
(1) Povolenie na zriadenie stanovišťa TAXI na základe žiadosti vykonávateľa taxislužby alebo ním poverenej právnickej osoby alebo fyzickej osoby vydáva:
a)	Krajský úrad v Bratislave na cestách I. a II. triedy a ich súčastiach,5)
b)	Okresný úrad Bratislava I až V podľa miesta príslušnosti na cestách III. triedy a ich súčastiach,6)
c)	primátor hlavného mesta (ďalej len “primátor”) na miestnych komunikáciách I. a II. triedy a ich súčastiach,7)
d)	starosta mestskej časti hlavného mesta (ďalej len “starosta”) na miestnych komunikáciách III., prípadne IV. triedy a ich súčastiach.8)
(2) Na iných verejných priestranstvách vo vlastníctve alebo držbe hlavného mesta súhlas na zriadenie stanovišťa TAXI vydáva:
a)	primátor, ak správu verejného priestranstva vykonáva hlavné mesto,
b)	starosta, ak správu verejného priestranstva vykonáva mestská časť hlavného mesta.
(3) Zriadenie stanovišťa TAXI a jeho označenie príslušnými dopravnými značkami zabezpečuje na svoje náklady ten, ktorému bolo zriadenie stanovišťa povolené, pokiaľ sa so správcom komunikácie alebo verejného priestranstva nedohodne inak.
(4) Právnická osoba alebo fyzická osoba, ktorej bolo zriadenie stanovišťa TAXI povolené, je povinná zabezpečovať trvalú údržbu a prípadnú výmenu dopravných značiek označujúcich stanovište TAXI počas celej doby jeho trvania, pokiaľ sa so správcom komunikácie alebo verejného priestranstva nedohodne inak a do 48 hodín po skončení platnosti povolenia zabezpečiť odstránenie týchto dopravných značiek.

§ 3
Užívanie stanovíšť TAXI
(1) Na stanovišti TAXI môže stáť vozidlo taxislužby, ktorého vodič je oprávnený vykonávať taxislužbu na území hlavného mesta, pre ktorého je stanovište TAXI alebo parkovacie miesto na ňom vyhradené a ktorý sa vie preukázať platným dokladom o zaplatení miestneho poplatku za užívanie verejného priestranstva celomestského významu vyhradeného ako parkovacie miesto vozidiel taxislužby.9)
(2) Na stanovišti TAXI môžu stáť iba vozidlá taxislužby ponúkajúce prepravu cestujúcich, pričom cestujúci má právo vybrať si ktorékoľvek z nich.10) Pri státí na stanovišti je vodič povinný zdržovať sa vo vozidle alebo jeho bezprostrednej blízkosti a byť pripravený poskytnúť prepravu.10)
(3) Na stanovišti TAXI a v jeho bezprostrednom okolí môže stáť iba toľko vozidiel taxislužby, pre koľko je na stanovišti vyznačených parkovacích miest.
(4) Vozidlo taxislužby s viac ako piatimi miestami na sedenie vo vozidle môže stáť iba na stanovišti TAXI, ktoré je určené a vyhradené pre tento druh vozidla.
(5) Vodič taxislužby na stanovišti TAXI nesmie neprimerane, najmä v čase nočného pokoja od 22.00 do 06.00 h, obťažovať okolie svojim správaním, používaním zvukových výstražných znamení, rádiostaníc a rozhlasových prijímačov.
(6) Právnická osoba alebo fyzická osoba, ktorej bolo zriadenie stanovišťa TAXI povolené, je povinná, pokiaľ sa so správcom komunikácie alebo verejného priestranstva nedohodne inak, zabezpečiť na svoje náklady na stanovišti TAXI poriadok a čistotu v zmysle osobitného predpisu,11) vrátane vybavenia stanovišťa nádobami na odpad a zabezpečenia ich vyprázdňovania, ak je to z dôvodu prevádzky stanovišťa potrebné. Vodič taxislužby nesmie úmyselným spôsobom znečisťovať stanovište TAXI a jeho okolie, napr. odhadzovaním odpadkov.
(7) Užívatelia stanovišťa TAXI sú povinní z naliehavých dôvodov verejného záujmu vo výnimočných prípadoch krátkodobo uvoľniť podľa požiadaviek správcu komunikácie (najmä pri zimnej údržbe) alebo pokynov polície vyhradené parkovacie miesta na stanovišti TAXI.
(8) Pri usporiadaní verejných zhromaždení a iných verejných akcií môže vozidlo taxislužby v súlade s podmienkami určenými na ochranu verejného poriadku pri ich konaní a v súlade s pravidlami cestnej premávky12) stáť aj mimo vyznačených stanovíšť.

§ 4
Kontrola ustanovení
Kontrolu plnenia ustanovení tohto nariadenia vykonáva Mestská polícia hlavného mesta Slovenskej republiky Bratislavy a poverení zamestnanci hlavného mesta. 
§ 5
Sankcie
(1) Fyzická osoba, ktorá poruší toto nariadenie, dopustí sa priestupku proti poriadku v správe hlavného mesta a môže jej byť uložená pokuta do 1000,- Sk (v blokovom konaní do 500,- Sk).13)
(2) Právnickej osobe, ktorá poruší toto nariadenie, môže primátor hlavného mesta uložiť pokutu do 200 000,- Sk.14)
(3) Pokutu podľa odseku 2 možno uložiť do dvoch mesiacov odo dňa, kedy sa primátor hlavného mesta dozvedel o tom, kto sa porušenia dopustil, najneskôr však do jedného roka od spáchania konania opodstatňujúceho uloženie pokuty.

§ 6
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 7/1994 o podmienkach vykonávania taxislužby na území hlavného mesta Slovenskej republiky Bratislavy.

§ 7
Účinnosť
Toto nariadenie nadobúda účinnosť 1. januára 2000.

Jozef Moravčík
primátor